Isa, me täname Sind Sinu riigi tagurpidi asjade eest!
Selle eest, et saame puudutada taevast siis,
kui me põlved puudutavad maad.
Aita meil üha enam järgida Kristust ja Sinu plaane me elude suhtes.
Teada, et Sulle alistumises peitub vägi,
mis laseb sündida Sinu tahtel me eludes.
Issand, see on Sinu tahe õnnistada oma rahvast
ja ehitada üles nende elusid;
täita oma tõotusi nende sees ja nende läbi.
Las Su tahe sündida isegi selle palve läbi,
mida just praegu palun.
Jeesuse nimel, aamen.
Tänase sõnumi pealkiri on: "Saad seda, mille poole püüdled".
Mu enda elukogemus on see, et sa saad seda, mille poole püüdled.
Seda nii positiivses, kui negatiivses mõttes.
Olen kõnelenud Jaakobuse 1 peatükist,
mis räägib meie endi teedest, püüetest ja igatsustest,
mis võivad meid viia kõrvale Jumalast.
Kuid see pole Tema tahe, et saaksid Temast kõrvale juhitud.
See pole Tema tahe, tõotus ja plaan su elu suhtes, et kuidagi hääbuksid.
See pole Jumala tahe, et ebastabiilsus valitseks su elus.
Samas räägib Jaakobuse 1:8 kaksipidisest mehest,
kes on ebakindel kõigil oma teedel.
Nii et see salm seob meie endi teed ebastabiilsusega.
Salmis 11 räägitakse aga rikkast ja vaesest, öeldes rikka kohta:
"Nõnda närtsib ka rikas oma ettevõtmistes."
Oma teedel ja oma ettevõtmistes.
Salmis 14 on aga öeldud,
"et igaüht kiusab ta enese himu, ahvatledes ja peibutades."
Ahvatledes ja peibutades.
Ebakindel kõigil oma teedel.
On selge, et meie oma teed ei täida Jumala eesmärki.
Seetõttu peamegi teadma Jumala teid oma elude suhtes.
Jesaja 55:9 kirjeldab Tema teed,
öeldes, et see on palju kõrgem, kui meie tee.
Piibli sõnul pole Jumala mõtted meie mõtted
ega Tema teed meie teed.
Kui tahad elada Jumala moodi,
pead omandama ka Tema moodi mõtlemise.
Mis on see, mille poole sa püüdled elus?
Mis on see, mille järele nö jooksed?
Sa saad seda, mille poole sa püüdled.
Vaadates sellele positiivse nurga alt,
siis olles selle koguduse pastor üle 20 aasta tagasi,
hakkasin ma mõtlema kogudusele, millest ma unistasin;
kogudusele, mida ette kujutasin.
Nii et ma panin paberile kirja koguduse, mida vaimusilmas nägin.
See võttis päris palju aega,
kuid sellest kujunes välja meie koguduse olemuse lausung.
Imeline asi kõige selle juures on see, et nüüd - aastaid ja aastaid hiljem,
on sellest saanud kui kirjeldus kogudusest,
mille Jumal on meile kinkinud ja mida me täna naudime.
Seda seetõttu, et usun, et me saame seda, mille poole me püüdleme.
Kahjuks kehtib see sama aga ka kõigi valede asjade puhul elus,
mille poole me püüdleme.
Sa saad seda, mida oma ellu lubad.
Nii et, mis puutub su elu olemusse ja sellesse, mis seda peegeldab,
siis sa saad seda, mida sinna lubad.
Ehk siis - mille poole sa püüdled? Mida sa oma ellu lubad?
Püüeldes Jumala eesmärkide poole, saad ka vastava vilja oma elus.
Püüeldes aga hävitavate asjade poole,
näed kahjuks ka nende tagajärgi.
Nii et me ei tohiks kunagi alahinnata
omaenda teede, püüete ja igatsuste mõju sellele,
kuidas need võivad taandada Jumala tahte mõju su elus.
Need võivad kiskuda sind eemale Jumala tahtest.
Piibel räägib eemale kiskumisest,
luues kui pildi söödast kalamehe õnge otsas.
Kalamees heidab sööda vette
ja tõmbab siis kala oma keskkonnast eemale.
Mis imeasi see küll peaks olema,
mis saaks kiskuda sind eemale
kõigest, mis Jumalal on varuks su jaoks?
Meil kõigil on omad kiiksud ja väikesed salapärased lood.
Elades kellegagi pikka aega koos, elad sa ka koos nende kiiksudega.
Nii et mul on mu enda ummamuudu harjumused
ja mu naisel tema omad.
Meil kõigil on need mingid nö "omad lood".
Paljud neist on kahjutud.
Kui aga elad oma elu nii, et oledki täis vaid omaenda teid ja asju,
ei näe sa kahjuks Jumala tahet oma teena.
Sa näed Tema tahet vaid Tema teena,
olles samas ise täidetud vaid omaenda teedega.
See aga pole kunagi hea!
Lisaks veel me omaenda püüded.
Jaakobuse 1:9-10 on öeldud:
"Madal vend kiidelgu oma kõrgusest,
rikas aga oma madalusest."
Teate, see küsimus pole üldse selles, kas keegi on rikas või vaene.
Küsimus on selles, mille poole nad elus püüdlevad.
Lugedes Piibli kommentaare, räägitakse seal vaimsest identiteedist.
Sellest, kuidas inimene, kellel pole midagi,
laseb end näha läbi nende silmade,
kes rõhuvad liigagi palju staatusele ja asjadele.
Piibel aga ütleb sellele vaesele inimesele,
et tõeline au ja austus peitub selles,
et teda on asetatud istuma taevastesse paikadesse.
Nii et inimene peab end nägema nii nagu Jumal teda näeb!
Mitte kusagil all, aga üleval taevastes.
Nõnda samuti ütleb Piibel ka rikkale, kes arvab, et ta on kangesti keegi,
et tema tegelik identiteet peitub siiski Kristuses
ja tema au tema alandlikkuses,
pidades meeles, et Jeesus oli tõrjutud inimeste poolt.
Nii et kui rikas hoiab oma südame alandlikuna
ja vaene oma südame taevastel asjadel,
siis korraga loksub kõik paika.
Küsimus pole enam "minu teedes", "minu asjades" ja "minu varas",
vaid selles, kes Kristus on.
Ja selles, mida Kristus su elus tahab teha.
Ära alahinda igatsuse mõju.
Piiblis räägitakse palju himudest ja ihast;
sellest, kuidas me enda igatsused tõmbavad meid eemale Jumalast.
Samas igatsus kõige puhtamas mõttes
on väga võimas.
Igatsus paneb sind saama kätte selle,
mille poole liigud.
Sest meie igatsus raamistab meie otsuseid,
sinu otsused aga sinu positsiooni ehk lähtekoha.
Kui alustad igatsusest vaimsete ehk Jumala asjade järele
ja langetad otsuseid vastavalt sellele igatsusele,
asetab see sind kohta,
kus kannatlikkuses ja aja möödudes
sa näed Jumala antud võimalusi, saatust ja eesmärke.
Üks asi, mida juba teismelisena teadsin,
oli see, et ma tahan teenida Jumalat
ja elada Talle.
Mu palve oli, et Jumal kasutaks mind.
See oli mu igatsus
ja see igatsus aitas mul langetada otsuseid.
Nagu näiteks otsust minna Piiblikooli.
See igatsus viis mind otsusteni,
mis suunasid mind aja möödudes õigesse kohta, õigel ajal.
Kohta, kus suur hulk kannatlikkust, kohal olemist
ja jätkuvat usku Jumalasse,
on kinkinud mulle selle võimaluse, mida naudin täna, teenides Jumalat.
Nii et ära alahinda igatsuses peituvat väge.
Kui vaatame omaenda igatsuste, püüete ja teede peale
ning mõtleme siis neile salmidele Jaakobuse 1 ptk's,
siis Jaakobuse 1:5 ütleb midagi Jumala südame kohta.
"Kui kellelgi teist jääb vajaka tarkust, siis ta palugu Jumalalt,
kes kõigile annab heldelt..."
Jumal annab heldelt, ilma etteheiteid tegemata.
Usun, et selline ongi Tema südame hoiak.
Ta tahab õnnistada sind ja anda heldelt,
ilma etteheiteid tegemata.
Ehk siis, Ta ei näita ei sulle ega su vigadele näpuga.
Samas, kõigest kaks salmi hiljem - salmides 6 ja 7, on öeldud:
"Aga ta palugu usus, ilma kahtlemata,
sest kahtleja sarnaneb tuule tõstetud ja sinna-tänna paisatud merelainega.
Selline inimene ärgu ometi arvaku, et ta midagi saab Issandalt."
Kaks salmi varem lubas Jumal anda heldelt ja etteheiteid tegemata,
siin aga on nüüd öeldud,
et ärgu selline inimene arvaku, et ta üldse midagi Jumalalt saab.
Kumb neist nüüd peegeldab Jumala südant?
Küsimus pole selles, et Jumal ei taha anda ja õnnistada.
Küll aga on küsimus selles, et mida külvad, seda ka lõikad.
Õpetussõnades on ka öeldud,
et nõnda nagu inimene oma südames mõtleb,
selline ta ka on.
Mõeldes kõigele sellele ja ka oma suhtele Jumalaga,
siis kui ma tahan küll omada suhet Jumalaga,
aga samas pole valmis loobuma omaenda teedest...
"Kas minu tee, või üldse mitte midagi!"
"Mine sa oma teed, ma lähen oma."
Mis puudutab suhet Jumalaga, siis taolise inimese kohta on öeldud:
"Ärgu ta ometi arvaku, et ta midagi saab Issandalt."
Sama puudutab su suhet oma abikaasaga.
Või oma pruudi või peigmehega.
Sa tahad küll õnnelikku abielu või suhet,
aga sa tahad seda omal moel, nagu sina tahad.
Kahjuks pole see võimalik
ja sa saad vaid seda, mille poole püüdled.
Ärgu sel juhul taoline inimene arvaku, et tal võiks olla õnnelik abielu,
sest taoline suhtumine ei soosi õnnelikku abielu.
Sest abielu kätkeb endas isetust
ja partnerite vahelist koostööd ning vastastikust panustamist.
Nii et mis ellu puutub,
siis me oleme vahel nii täis omaenda teid.
Tahame küll saada osa Jumala tahtest
ja kõigist Tema õnnistustest ning tõotustest,
kuid samas ütleme Talle piltlikult:
"Mis on Sinu, olgu ka minu, aga mis on minu, jäägu ikka mulle."
Taoline asi küll suhet ei ehita!
Kui abiellud, annad tõotuse: "Nii heas kui halvas".
See aga ei tähenda, et hea sulle ja halb su kaasale.
"Rikkuses ja vaesuses" ei tähenda,
et sina saad rikkamaks selle arvelt, et hoiad oma kaasa vaesena.
See toimi nii
ja ometigi on meil taoline suhtumine oma suhtes Jumalaga.
Me tahame kõike meie moel.
Me ei taha muutuda ega tuua ohvreid.
Me tahame hoida alal oma tee,
igatsedes samas siiski Jumala õnnistuste järele.
Kui Jaakobuse kiri räägib kahtlustest, öeldes: "Kui palute, siis ärge kahelge"
siis kreekakeelne tähendus sellele on "kaksmeelsus"
või isegi kui kahe südame omamine.
Või ka kahe hinge, või kahe vaimu omamine.
Piiblis on öeldud, et kahepaikne mees on ebastabiilne kõigil oma teedel.
Kreeka keeles tähendab see sarnast asja,
viidates taaskord kui kahele hingele.
Kuid elu ei toimi nii!
Seepärast ongi Kristus see, kelle poole peame püüdlema.
Seepärast peame ka otsustama, et tahame saada osa Jumala tahtest,
kuid mitte vaid Tema tahtest, aga ka Tema teedest.
Sest kui me püüame elada mingil muul moel,
ütleb Piibel meile, et ärgu me arvaku, et me saame midagi Issandalt.
Küsimus pole Jumalas ja selles, et Ta midagi tagasi hoiaks.
Küsimus on selles, et sa saad seda, mille poole püüdled.
Mis on see, mida igatsed ja mille poole püüdled?
Mis on sinu jaoks oluline?
Kas oled valmis alistama oma teed, et käia Jumala teedel?
Kas oled valmis tooma ohvreid?
Ohvrite toomine on alati hirmuäratav.
Kui ma olen valmis loobuma kõigist oma teedest, tahtmistest,
püüdlustest ja igatsustest,
et teenida vaid Kuningas Jeesust.
Jah, see on pisut hirmuäratav,
kuid sa ei jää kunagi millestki ilma, seades Jumala esikohale oma elus.
Las ma öelda seda veelkord:
sa ei jää kunagi millestki ilma, seades Jumala esikohale oma elus.
Sa saad seda, mille poole püüdled
ja Jumalal on nii palju tõotusi ning plaane su elu suhtes.
Ta tahab õnnistada sind!
Vaatan seda saalitäit rahvast siin ja näen tohutut potentsiaali,
sest Jumal annab inimestele oskusi ja ande.
Me arvame, et see kõik on meist enestest ja vaid meie heaks,
kuid kui keskendad oma elu Jumala ümber,
saab su elust kui imeline raamat ja tunnistus
Jumala imelisest armust.
Nii et vahel tuleb tõmmata sügavalt hinge
ja öelda nii nagu Jeesus enne ristile minekut ütles:
"Kui võimalik, Isa, las see karikas minna minust mööda.
Samas, sündigu Sinu ja mitte minu tahe!"
Me oleme nii täis omaenda teid ja tahtmisi;
omaenda püüdeid ja igatsusi,
mis kahjuks toovadki kaasa selle, mille poole nii kangesti püüdleme.
Kuid Piibel ütleb:
"Selline inimene ärgu ometi arvaku, et ta midagi saab Issandalt",
sest ta püüdleb omaenda tahtmiste suunas.
Ka oma suhtes abikaasaga võid sa ehk igatseda,
et ta oleks edukas,
kuid samas sa ei lase teda vabaks tegema asju, mida tarvis,
et saavutada seda edukust.
Ehk siis inimesed tahavad mõlemat korraga,
imestades samas, miks nad on õnnetud
ja miks nad ei saa abielult seda, mida nad sellelt ootasid.
Sama lugu on ka kogudustega.
Ilmas on palju võrratuid kogudusi
ja sa ehk mõtled: "Oh, hakkan külastama neid kõiki!"
Kui aga külastaksid neid kõiki, ei saaks sa neist ühestki midagi.
Jah, sa võisid ju kuulda ühes kohas head jutlust, või teises head ülistust,
kuid asja iva peitub juurdumises.
Sest kui sa juurdud kuskil,
suudab ka kohalik Piiblit uskuv ja Kristuse keskne kogudus
pakkuda sulle seda kõike.
Pakkuda sulle kogukonna ja pere tunnet;
suhteid ja võimalust kohata oma tulevast abikaasat.
Lisaks sellele veel võimalust rakendada oma oskusi ja ande;
võimalust kuulda Jumala Sõna ja ehitada selle põhjal oma elu üles,
nähes kõike seda õitsengut, mis Jumalal on varuks su elu jaoks.
Paljud ajavad aga oma rida, haarates killukese siit ja sealt,
törtsuke siit ja tsipake sealt,
saades lõpuks mitte midagi
ja pettudes koguduses.
Kujuta ette, et ma pean dieeti, sest tahan toituda tervislikult;
tahan süüa täisväärtuslikku toitu.
Kuid samas tahan saalida ka burgeri-kohtade vahet.
Ma tahan mõlemat,
nii et äkki siis valingi mõlemad variandid.
Nii tellingi alustuseks tervisliku salati
ja kui olen sellega ühelpool,
tellin endale kõige suurema ja rasvasema burgeri.
Lisaks veel 3 suurt portsu friikaid ning lasen siis kõigel hea maitsta.
Ärgu selline inimene ometigi arvaku,
et ta saab sellest toidust midagi täisväärtuslikku.
Sest kahmates törtsu siit ja sealt, ei jää sulle lõpuks mitte midagi!
Nii et pead ära otsustama, mille poole sa tegelikult püüdled.
Või kelle poole sa püüdled.
Kuhu ja kuidas mahub Jumala tahe su ellu?
Kuhu mahuvad Jumala tõotused ja eesmärgid su ellu?
Sest kui me arvame, et eraldame neile vaid väikese osakese oma elust,
lootes siiski saada osa Jumala õnnistustest ja tõotustest,
siis see lihtsalt ei toimi nii!
Sa saad ikka seda, mille poole püüdled!
Seetõttu ka, rääkides kogudusest, võiksin kergesti rääkida palmipuudest,
sest Psalmides 92:13-14 räägitakse õigest inimesest,
keda kirjeldatakse kui palmipuud.
"Õige lokkab nagu palmipuu,
ta kasvab kõrgeks nagu seedripuu Liibanonil.
Kes Issanda kotta on istutatud, need lokkavad meie Jumala õuedes."
Nii et neid, kes on istutatud ja juurdunud,
neid kirjeldatakse kui lokkavate palmipuudena.
Samas on üks huvitav asi see,
et kui oled kunagi vaadanud kohti, kust tsunami on üle käinud,
siis kõik seal on hävitatud.
Mitte miski seal pole püsima jäänud - väljaarvatud palmipuud!
Palmid on endiselt seal ja nad on endiselt rohelised,
olles mingi valemiga elanud üle kogu tormi.
Võrdlen seda samas piiblilõiguga inimesest,
kes on ebakindel kõigil oma teedel.
Jaakobuse 1:9-11 ütleb:
"Madal vend kiidelgu oma kõrgusest,
rikas aga oma madalusest, sest ta kaob nagu rohu õieke."
Me kõik peame ühel päeval surema, nii et see ootab meid kõiki millalgi ees
Salm 11: "Sest päike tõuseb lõõsaga ja kuivatab ära rohu,
selle õieke variseb maha ja ta palge kaunidus kaob.
Nõnda närtsib ka rikas oma ettevõtmistes."
See kõik taandub sellele, milles peitub nende vaimne identiteet.
Nii et ühel pool on palmipuu, mis elab üle isegi tsunami
ja teisel pool pilt Lähis-Ida kõrbest, kus puhub tohutult kuum tuul.
Selle tuule kohta on öeldud,
et see on kui kuuma pahvakas, mis lööb vastu ahjuukse avamisel.
Nii et pilt, mida siin maalitakse, on järgmine:
on üks kõrb, kus maapinnast kerkivad mingidki rohuliblekesed.
Samas piisab vaid tunnist ajast sellest tulikuumast tuulest ja päikesest
ning neid rohuliblesid pole enam.
Mis puudutab Jumala tahet sinu elu suhtes ja Tema teenimist,
siis Ta kuulutab oma Sõna su elu üle
ja sa võid olla kui palmipuu, mis on kindlana juurdunud
ja mis elab Tema, mitte enda elu.
Või sa võid olla nagu see rohulible,
millest tunnises päikese lõõsas pole järgi enam grammigi.
On äärmiselt kurb, kui kellelgi on tohutu potentsiaal Jumalas,
kuid ta laseb valedel igatsustel, püüetel ja oma tahtel
juhtida end valele teele.
Ta igatseb küll Jumala tahet, kuid ei lase samas lahti enda omast.
Ja mingi hetk ta armastus lihtsalt hääbub,
mis on äärmiselt kurb.
Mõelda vaid, et Jumalal on plaanid kellegi jaoks,
kuid see keegi ei suuda lasta lahti oma asjadest ja plaanidest.
Jah, me kõik oleme inimesed ja meil kõigil on neid asju me eludes.
Kuid neist kinni hoides kaotame võimalusi ja potentsiaali;
kaotame midagi, mis Jumalal oli varuks me jaoks.
Tundub, et taandume sellest kõigest üha kaugemale.
Mis on see, mille poole sa elus püüdled?
Sest sa saad seda, mille poole sa püüdled!
Saad seda, mida oma ellu lubad.
Mille poole sa püüdled?
Piibel räägib meie endi teedest, igatsustest ja tahtest,
öeldes, et see paneb meid langema, kaugenema või hääbuma.
Mis puudutab su suhet Jumalaga,
siis sa tahad Temalt küll palju, kuid pole valmis loobuma oma osast.
Piibel ütleb selle kohta:
"Selline inimene ärgu ometi arvaku, et ta midagi saab Issandalt."
Mina usun, et Jumalal on nii palju varuks su jaoks.
Õpetussõnad 14:14 räägib tagasilangejast.
Piiblis tõesti räägitaksegi tagasilangejatest
ja see salm ütleb laiendatud piiblitõlkes:
"Tagasilangenu süda küllastub oma viisidest,
aga hea mees taevalikest allikatest."
Rahuldus taevastest allikatest, või küllastus omaenda teedest.
Kumma sa valid?
Vahel me tahaksime mõlemat, kuid see ei toimi nii.
Sa saad seda, mille poole püüdled.
Rahuldus taevastest allikatest, või küllastus omaenda teedest.
Põhjus aga, miks osad hakkavad tagasi langema,
on selles, et nad ei suuda lasta lahti omaenda teedest.
Seetõttu tahan julgustada teid mõistma ja hindama seda väge,
mis peitub Jumala asjade igatsemises
ja rajama oma otsused sellele igatsusele.
Nende otsuste põhjal leiate end aga peagi olukorrast,
kus näete, et oletegi õige inimene, kes on õigel ajal, õiges kohas.
Lõpetaksin looga Iisraeli lastest,
kes nägid Vana Testamendi ajal ikka tohutut Jumala ustavust.
Vaenlane ajas neid taga ja Jumal lasi neil minna läbi mere.
See on ikka täiega ime, kuidas Jumal selle mere avas,
uputades sinna peale oma rahva läbiminekut
nende vaenlase.
Täiega ime!
Psalmid 106 räägib kõigist asjust, mida Jumal tegi nende heaks.
Psalmid 106:8-15 on öeldud:
"Aga tema päästis nad oma nime pärast,
et ilmutada oma vägevust.
Ta sõitles Kõrkjamerd ja see sai kuivaks,
ja ta talutas nad ürgvetest läbi otsekui kõrbet mööda.
Nõnda ta päästis nad vihamehe käest ja lunastas nad vaenlaste käest.
Veed matsid nende rõhujad, ei jäänud neist üle ühtainustki.
Siis nad uskusid tema sõnu, nad laulsid temale kiitust."
Siis nad uskusid Jumala sõnu ja laulsid Talle kiitust,
kuid järgmises salmis on öeldud:
"Kuid varsti nad unustasid tema teod ega jäänud ootama tema nõuandmist.
Suur himu süttis neil kõrbes ja nad kiusasid Jumalat tühjal maal.
Siis andis tema neile, mida nad palusid..."
Ta andis neile, mida nad palusid ja mille poole püüdlesid,
kuid samas saatis tõve nende sekka.
Me oleme Uue Lepingu armuga täidetud usklikud,
nii et ma usun, et Jumal tahab meid täita
oma armu, tõotuste ja soosinguga.
Kahjuks aga on osade hinged haiged.
St nende hing pole täidetud ja rahul,
ehk nende seesmine seis pole hea ega terve.
Seetõttu tuleks kasuks panna maha oma püüdlused ja igatsused,
leides rahuldust taevastest asjadest
ning nähes, kuidas Jumal täidab su hinge rahuldustundega.
Liiga paljude hinged on haiged,
sest nad saavad seda, mille poole nad püüdlevad.
Kuid see pole Jumala tahe te elu suhtes.
Ärgem olgem liiga kahepaiksed, sest see toob kaasa ebastabiilsuse.
Millised on sinu igatsused?
Su teed ja su püüdlused,
mida oled nõus joondama Jumala eesmärkidega.
Sest kui joondame oma elud Tema teedega
ja Tema tõotuste ning eesmärkidega,
siis see võimaldab mul,
61-aastasel mehel, kes ma olen jutlustanud üle 40 aasta,
öelda elukogemusele tuginedes kaalukalt,
et Jumalat esikohale seades ei jää sa kunagi millestki ilma.
Sa saad seda, mille poole püüdled ega jää kunagi millestki ilma,
kui sead Jumala esikohale oma elus.
Olen viimase 18 kuu jooksul valanud oma elu sellesse raamatusse
"Ela, armasta, juhi"
Loodan, et minu teekond ja läbipaistvus selles raamatus
julgustavad sind sinu teekonnal.
See kätkeb endas nii isiklikke kui juhtimisalaseid lugusid,
milledest paljusid ma pole veel kunagi varem jaganudki.
Mu avastusi selle kohta, mida tähendab elada suurt elu.
Need avastused on tulnud vahel raskete radade kaudu,
kuid järgides suurimat Teejuhti, kes on eales elanud,
saame avada uksi ühte aulisse tulevikku.
Mu palve on, et igaüks, kes seda raamatut loeb,
leiaks selle lehekülgedelt piibellikke tõdesid,
mis on põimitud igapäeva olukordadega.
Loodan, et lugejate südamed saavad nende läbi üles õhutatud
mitte vaid unistama suurelt oma tulevikust,
aga usaldama ka Teda, kes hoiab kogu elu koos.
"Ela, armasta, juhi" on saadaval ka E-raamatuna ja helikandjatel.
Sa tood rahu rahutule,
Rõõmu kodudesse, mis murtud
Ma näen Sind nüüd
Sinus leitud ma
Sa avasid mulle ukse
ja andsid elu mu vabaduse eest
Teenin Sind kõigega, kes ma olen
Sa täidad kõik, kes on tühjad
Sa päästad kõik, kes on orgudes
Sa rahustad mu hinge läbi selle kõige
Sa leiad mind keset mu nõtrusi
ja tervendad mu murtud südame
Ülistan Sind Vaimus ja tões
Sa avasid mulle ukse
ja andsid elu mu vabaduse eest
Teenin Sind kõigega, kes ma olen
Sa avasid mu silmad nägema
Kogu Kristuse ime ja aulisus on nüüd minus
Jeesus, oled kõik, mida vajan
On nii tore, et sain kõneleda Hillsongi Los Angelese koguduses,
kust jõuab paljude inimesteni üle maailma.
See on tohutu au tuua inimestele elu läbi Jumala Sõna.
Jumala Sõna on kõige väelisem, ülesehitavam ja julgustavam raamat,
mis eales on kirjutatud.
Kui meie hoiame oma elud ühel joonel sellega, kes Jeesus on,
saame ka nägema Tema õnnistusi oma igatsuste, püüete ja unistuste üle
Ilusat nädalat!
Tõlge: Anne-Ly Raukas